32000D0057
L 021/32
JURNALUL OFÍCIAL AL UNIUNII EUROPENE
DECIZIA COMISIEI
din 22 decembrie 1999
privind sistemul de alertă precoce și de reacție pentru prevenirea și controlul bolilor transmisibile în temeiul Deciziei nr. 2119/98/CE a Parlamentului European și a Consiliului
[notificată cu numărul C(1999) 4016]
(2000/57/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 2119/98/CE a Parlamentului European și a Consiliului din 24 septembrie 1998 de creare a unei rețele de supraveghere epidemiologică și control al bolilor transmisibile în Comunitate (1), în special articolele 1 și 7,
întrucât:
(1)
în conformitate cu Decizia nr. 2119/98/CE, se impune constituirea unei rețele la nivel comunitar pentru promovarea cooperării și coordonării între statele membre, cu sprijinul Comisiei, în vederea îmbunătățirii prevenirii și controlului în cadrul Comunității a categoriilor de boli transmisibile enumerate în anexa la decizia menționată anterior. Rețeaua trebuie utilizată pentru controlul epidemiologic al acestor boli și pentru realizarea unui sistem de alertă precoce și de reacție.
(2)
Bolile și problemele sanitare deosebite cuprinse în sistemul de alertă precoce și de reacție la nivel comunitar trebuie să reflecte nevoile actuale ale Comunității, și în primul rând valoarea adăugată a reacției la nivel comunitar.
(3)
Sistemul de alertă și de reacție rapidă trebuie să permită examinarea problemelor ridicate de autoritățile sanitare competente din fiecare stat membru sau evidențiate cu ajutorul datelor culese în temeiul articolului 4 din Decizia nr. 2119/98/CE.
(4)
Prezenta decizie contribuie la integrarea rețelei comunitare constituite prin Decizia nr. 2119/98/CE în alte rețele de alertă rapidă constituite la nivel național sau comunitar pentru bolile și problemele deosebite ce trebuie vizate de sistemul de alertă și de reacție rapidă. În scopul punerii sale în practică, rețeaua comunitară va funcționa, în consecință, în primul rând prin utilizarea sistemului Euphin-HSSCD (sistemul de control sanitar al bolilor transmisibile din cadrul rețelei europene de informații din domeniul sănătății publice), care comportă trei aspecte:
(a)
sistemul de alertă precoce și de reacție pentru notificările referitoare la pericolele clare pentru populație, transmise de către autoritățile sanitare competente din fiecare stat membru, care răspund de stabilirea măsurilor care s-ar putea dovedi necesare pentru protecția sănătății publice;
(b)
schimbul de informații între structurile și autoritățile împuternicite din statele membre în domeniul sănătății publice;
(c)
rețelele specifice care vizează bolile selectate în vederea unui control epidemiologic între structurile și autoritățile împuternicite ale statelor membre.
(5)
Dezvoltarea de noi tehnologii utile trebuie să facă obiectul unei control permanent și să fie luată în considerare pentru îmbunătățirea sistemului de exploatare Euphin-HSSCD.
(6)
Măsurile prevăzute de prezenta decizie sunt conforme cu avizul comitetului constituit în temeiul articolului 7 din Decizia 2119/98/CE,
ADOPTĂ PREZENTA DECIZIE:
Articolul 1
(1) Sistemul de alertă precoce și de reacție al rețelei comunitare este rezervat evenimentelor definite în anexa I, denumite în continuare „evenimentele”, sau semnalelor legate de asemenea evenimente, care, separat sau în asociație cu alte evenimente similare, constituie sau pot constitui un pericol pentru sănătatea publică.
(2) Structurile și/sau autoritățile din fiecare stat membru culeg toate informațiile necesare cu privire la evenimente și fac schimb de informații, folosind de exemplu sistemul național de control, componenta de control epidemiologic a rețelei comunitare sau orice alt sistem comunitar de culegere a datelor.
Articolul 2
(1) Procedurile de schimb de informații referitoare la un eveniment sunt descrise în anexa II secțiunea 1 (nivelul 1: schimbul de informații).
(2) Procedurile care trebuie urmate atunci când un eveniment poate constitui o amenințare la adresa sănătății publice sau când un eveniment constituie efectiv o amenințare la adresa sănătății publice sunt descrise în anexa II secțiunea 2 (nivelul 2: pericolul potențial) și secțiunea 3 (nivelul 3: amenințarea confirmată).
(3) Procedurile care trebuie urmate atunci când se comunică informații publicului și specialiștilor interesați sunt descrise în anexa II secțiunea 4.
Articolul 3
(1) În fiecare an, până la 31 martie, autoritățile competente ale statelor membre prezintă Comisiei un raport analitic cu privire la evenimentele și procedurile utilizate în cadrul sistemului de alertă precoce și de reacție. De asemenea, autoritățile competente din statele membre pot prezenta rapoarte specifice cu privire la evenimentele de importanță deosebită.
(2) Pe baza rapoartelor, Comisia examinează, într-un raport anual, funcționarea sistemului de alertă precoce și de reacție și, dacă este cazul, propune modificări.
Articolul 4
Prezenta decizie se aplică de la 1 ianuarie 2000.
Articolul 5
Prezenta decizie se adresează statelor membre.
Adoptată la Bruxelles, la 22 decembrie 1999.